過淵明故居
作者：李綱
朝代：宋

paragraphs: 捨櫂湓浦城，稅駕柴桑里。
緬懷靖節翁，衡宇兹避世。
乞食雖甚貧，折腰肯爲米。
陶然傲羲皇，獨得醉中意。
三徑不願餘，五斗聊自誄。
優游晉宋間，俯仰無可愧。
若人骨已朽，凛凛有生氣。
斜川尚環流，層城亦秀峙。
如何髙世士，廟貌乃頽圮。
誰將一觴酒，薦此菊與杞。
朗詠歸來辭，感嘆成坐起。